Maakohus tuvastas, et kostja ei näidanud üles vajalikku hoolsust järelmaksukaardi ja  selle PIN-koodi hoidmisel. Seega ei kohaldu lepingu p-s 7.4 sätestatud omavastutuse piirsumma. Kostja tegi hagejale avalduse kaardi varguse kohta alles 22. märtsil 2007, kuigi kaart varastati väidetavalt 22. augustil 2006. Kostja kinnitas kohtuistungil, et unustas rahakoti autosse, millel puudus signalisatsioon. Sellega rikkus kostja lepingut, sest mõistlik inimene ei unusta rahakotti koos dokumentidega autosse, millel puudub signalisatsioon. Tõendatud ei ole, et kostja lukustas autouksed. Soome politsei  eeluurimisteatest nähtuvalt tungiti autosse kostja sõnade kohaselt tõenäoliselt muukrauaga, kuid lukupesas ei olnud nähtavaid jälgi. Eeluurimise informatsioon registreeriti Soome politseis kostja ütluste põhjal. Isikut, kes kostja PIN-koodi teadis ja raha automaadist välja võttis, ei õnnestunud Soome politseil tuvastada. Kostja konto väljavõttega on tõendatud, et raha võeti välja sularahaautomaadist PIN-koodi kasutades.